ตุนเงินสงกรานต์1.6แสนล.
ใช้จ่ายสะพัดแบงก์สำรองเงินสดเพิ่ม
2 เม.ย. 2559

ใช้จ่ายสะพัดแบงก์สำรองเงินสดเพิ่ม
โพสต์ทูเดย์ - ธปท.สำรองธนบัตรทุกประเภทช่วงสงกรานต์เพิ่มขึ้น 3% คาดธนาคารพาณิชย์สำรองเงินรับการเบิกถอนราว 1.6 แสนล้าน
นายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) เปิดเผยว่า ในช่วงเทศกาลสงกรานต์ความต้องการใช้ธนบัตรของประชาชนและระบบเศรษฐกิจอยู่ในเกณฑ์สูงกว่าปกติ ธปท.จึงได้เตรียมเพิ่มปริมาณธนบัตรทุกชนิดราคา เพื่อให้ธนาคารพาณิชย์สำรองไว้จ่ายแลกสู่ประชาชนในช่วงหนึ่งสัปดาห์ก่อนเทศกาล มูลค่าประมาณ 3 หมื่นล้านบาท เพิ่มขึ้นจากปีก่อน 3% ทำให้การสำรองธนบัตรในเทศกาลสงกรานต์ปีนี้ คาดว่าจะมีมูลค่าประมาณ 1.6 แสนล้านบาท
ด้านธนาคารพาณิชย์ได้เตรียมพร้อมสำรองเงินสดเพื่อรองรับ การเบิกถอนเงินในช่วงเทศกาลสงกรานต์ ประจำปี 2559 โดยธนาคารกรุงเทพจัดสรรเงินสดสำรองไว้ให้บริการแก่ลูกค้ากว่า 4.5 หมื่นล้านบาท ใกล้เคียงกับปีที่แล้ว ผ่านเครื่องเอทีเอ็มที่รองรับการให้บริการกว่า 9,500 จุดทั่วประเทศ พร้อมยกเว้นค่าธรรม เนียมการถอนเงินผ่านเครื่องเอทีเอ็มข้ามเขต และการฝากเงินผ่านเครื่องรับฝากเงินข้ามเขตภายในธนาคารเดียวกันในช่วงเวลาดังกล่าว พร้อมกำหนดแผนในการดูแลการเติมเงินในเครื่องเอทีเอ็มเป็นพิเศษในจุดท่องเที่ยวหลัก
ธนาคารกรุงไทยสำรองเงินสดช่วงสงกรานต์ จำนวน 3.1 หมื่นล้านบาท ใกล้เคียงกับปีที่ผ่านมา ส่วนธนาคารกรุงศรีอยุธยาสำรองเงินสดในช่วงวันที่ 11-17 เม.ย.นี้ รวม 8,819 ล้านบาท เพิ่มขึ้นถึง 16% เทียบกับช่วงเดียวกันของปีก่อน แบ่งเป็นเอทีเอ็ม 6,675 ล้านบาท และผ่านสาขา 2,144 ล้านบาท 
ขณะที่ธนาคารกสิกรไทยสำรองเงินสดเพื่อรองรับการใช้จ่ายช่วงวันหยุดยาวในเทศกาลสงกรานต์วันที่ 12-17 เม.ย.นี้ รวมทั้งสิ้น 3.6 หมื่นล้านบาท เพิ่มขึ้นจากช่วงเดียวกันของปีที่แล้ว 8,500 ล้านบาท หรือราว 30% เนื่องจากปีที่แล้วมีวันหยุดน้อยกว่า โดยแบ่งเป็นการสำรองผ่านสาขา 1.2 หมื่นล้านบาท และผ่านเครื่องเอทีเอ็ม 2.4 หมื่นล้านบาท
ธนาคารไทยพาณิชย์สำรองเงินสดในสาขาและเครื่องเอทีเอ็มทั่วประเทศเป็นเงิน 3.6 หมื่นล้านบาท เพิ่มขึ้น 1,000 ล้านบาท หรือ 2.9% จากช่วงเดียวกันปีที่แล้ว ตามแนวโน้มความต้องการเงินสดที่เพิ่มขึ้น แบ่งเป็นในเขตกรุงเทพฯ 1.8 หมื่นล้านบาท และในเขตต่างจังหวัด 1.8 หมื่นล้านบาท ธนาคารยกเว้นค่าธรรมเนียมสำหรับบัตรเอทีเอ็มที่ทำรายการฝาก-ถอนเงินสดข้ามเขตผ่านเครื่องอัตโนมัติของธนาคาร
ธนาคารซีไอเอ็มบี ไทยสำรองเงินสด 1,700 ล้านบาท ลดลง 300 ล้านบาท